- Filipi
- <
- 2
- >

2
Wi mus abi a srefi fasi leki Kristus
1 Efu a de so tak' Kristus e gi un dek'ati, efu a de so tak' a lobi fu En e trowstu unu èn tak' un de wan nanga makandra ini a Yeye, efu a de so tak' un e firi gi makandra èn tak' un e sori sari-ati na makandra, 2 dan un mus abi a srefi prakseri èn un mus sori makandra a srefi lobi. Un mus de wan na ini un denki, èn un mus agri ini san un wani. Bika dati o meki mi prisiri srefsrefi. 3 Un no mus denki unsrefi nomo, noso suku fu kisi grani fu sma. Ma nanga ala sakafasi, a wan mus si a trawan moro prenspari leki ensrefi. 4 No wan fu unu mus luku soso san bun gi ensrefi, ma ibriwan fu unu mus luku tu san bun gi trawan. 5 Un mus abi a srefi fasi di Kristus Yesus ben abi.
6 Aladi A ben de leki fa Gado de,
A no ben tan hori nomo
tak' En nanga Gado na a srefi.
7 Ma a fasi fa A ben de,
A poti dati na wan sei,
A kon de leki fa wan futuboi de,
A tron wan libisma.
Èn leki libisma
8 A saka Ensrefi,
A du san Gado wani
te leki A dede srefi:
Iya, a dede na a kroisi.
9 Dat'ede Gado gi En
a moro hei presi di de,
èn A gi En a nen
di bigi moro ala tra nen,
10 fu meki tak' ala libisani
na ini heimel,
na tapu grontapu
èn na ondro gron,
sa saka kindi gi a nen fu Yesus. * Jes 45:23
11 Dan Gado a P'pa sa kisi grani
te ala sma sa taki:
Yesus Kristus na Masra.
Fa wan bribisma mus hori ensrefi na mindri trawan
12 So mi lobiwan, soleki fa un ben gi yesi ala ten di mi ben de nanga unu, un mus du dati moro ete now di mi no de na unu. Gado ferlusu unu, èn nanga bigi lespeki nanga sakafasi un mus sorgu tak' a sani disi de fu si ini un libi.* Ini Grikitongo a skrifi taki: “un mus wroko na a ferlusu fu unu nanga bigi lespeki èn nanga sakafasi.” 13 Bika na Gado e wroko na ini unu. Èn na En e gi unu a wani nanga a krakti fu du den sani san e gi En prisiri.
14 Un mus du ala sani sondro fu knoru noso fu hari taki. 15 Na so un o de sondro fowtu èn sondro flaka. Un o de pikin fu Gado di sma no man taki na den tapu. Un o brenki leki den stari fu heimel na mindri den sma di kruktu èn di abi wan takru ati. * Deut 32:5 16 Un mus tan hori unsrefi na a boskopu san e gi libi. Dan tapu a dei fu Kristus, mi srefi sa man meki bigi tak' a muiti nanga a wroko fu mi no ben de fu soso. 17 A bribi fu unu de leki wan offer, wan sani nanga san un e dini Masra. Awinsi mi mus gi mi brudu leki wan pisi fu a offer dati, mi breiti èn mi e prisiri makandra nanga un alamala. 18 Unu mus breiti tu, èn un mus prisiri makandra nanga mi.
Timoteus nanga Epafroditus
19 Efu Masra Yesus wani, mi o seni Timoteus her'esi kon na unu. Dan mi ati sa sidon te mi yere fa a e go nanga unu. 20 Bika mi no abi no wan tra sma di abi den srefi prakseri leki mi, di wani sorgu nanga en heri ati tak' sani e waka bun nanga unu. 21 Bika ala den tra sma e suku den eigi bun. Den no e broko den ede nanga den sani fu Yesus Kristus. 22 Ma un srefi sabi tak' Timoteus sori tak' a de fu fertrow. Bika leki fa wan pikin e yepi en p'pa, na so a ben yepi mi fu panya a Bun Nyunsu. 23 Dat' meki mi e howpu fu seni en kon wantewante na unu, so esi leki mi sabi fa sani o waka gi mi. 24 Ma mi e fertrow tapu Masra tak' mi srefi sa kon her'esi na unu.
25 Ma mi e feni en fanowdu fu seni brada Epafroditus kon baka na unu. Mi nanga en ben wroko èn strei makandra. Un ben seni en kon fu yepi mi nanga san mi ben abi fanowdu. 26 Bika en srefi e angri fu si unu. A e broko en ede, bika un ben kisi fu yere tak' a ben siki. 27 A tru tak' a ben siki, te fu dede srefi. Ma Gado sari en. A no ben sari en wawan, A ben sari mi tu, fu mi no kisi moro sari leki san mi abi kba. 28 Fu dat'ede mi e seni en gawgaw kon na unu, fu un sa prisiri baka te un si en, èn dan mi srefi no sa abi someni sari moro. 29 So, un mus teki en na un mindri nanga bigi prisiri, soleki fa bribisma di de wan nanga Masra e du. Un mus lespeki den sortu sma disi. 30 Bika fu di a e wroko gi Kristus meki a doro te na grebimofo. A no ben frede fu lasi en libi srefi, nomo fu yepi mi pe un no ben man.

- Filipi
- <
- 2
- >

*2:10 Jes 45:23

*2:12 Ini Grikitongo a skrifi taki: “un mus wroko na a ferlusu fu unu nanga bigi lespeki èn nanga sakafasi.”

*2:15 Deut 32:5

© 2002 WBT